b'\n_START_ARTICLE_\nAndroga\n_START_SECTION_\nOpis\n_START_PARAGRAPH_\nAndroga povpre\xc4\x8dno dose\xc5\xbee v dol\xc5\xbeino med 20 in 35\xc2\xa0cm. Ima visoko, bo\xc4\x8dno mo\xc4\x8dno stisnjeno telo, pokrito s cikloidnimi luskami. Te ne pokrivajo sprednjega dela hrbta in grebena na trebuhu. Na prvi pogled je androga podobna plo\xc5\xa1\xc4\x8di\xc4\x8du, od katerega se lo\xc4\x8di po precej ve\xc4\x8djih o\xc4\x8deh, kraj\xc5\xa1i prsni plavuti in po manj\xc5\xa1em \xc5\xa1tevilu plavutnic v predrepni plavuti. V ustih ima androga, za razliko od plo\xc5\xa1\xc4\x8di\xc4\x8da dvoredne goltne zobe. Ima relativno majhno glavo z majhnimi kon\xc4\x8dnimi usti. Osnovna hrana androge je plankton, vodno rastlinje,in razne male vodne \xc5\xbeu\xc5\xbeelke in nevreten\xc4\x8darji._NEWLINE_Po hrbtu je androga rjavkasto modre barve, boke ima modre s srebrnim leskom, trebuh pa ima bele barve. Samice vedno zrastejo ve\xc4\x8dje od samcev. Plavuti so modro sive barve, s starostjo pa postajajo prsni in trebu\xc5\xa1na plavut \xc4\x8dedalje bolj rde\xc4\x8dkaste._NEWLINE_Te ribe spolno dozorijo v tretjem letu starosti, drstijo pa se od maja do junija. Takrat v Sloveniji velja lovopust za to ribjo vrsto. Samica odlaga lepljive ikre na vodno rastlinje, kamor jih odlo\xc5\xbei med 17.000 in 110.000 v roku ve\xc4\x8d dni.\n_START_SECTION_\nRaz\xc5\xa1irjenost\n_START_PARAGRAPH_\nAndroga je riba po\xc4\x8dasnega toka rek in stoje\xc4\x8dih voda. Najraje se zadr\xc5\xbeuje v vodah, kjer je dno pe\xc5\xa1\xc4\x8deno. Prezimi v globljih vodah, spomladi pa se preseli v plitvine, kjer se hrani. Poseljuje vodotoke severne Evrope, razen skrajnega severa do Pirinejskega polotoka na zahodu, njen \xc5\xbeivljenjski prostor pa se preko osrednje Evrope \xc5\xa1iri vse do severnega dela Male Azije ter severnih pritokov \xc4\x8crnega morja. Na vzhodu je raz\xc5\xa1irjena vse do Urala. V Sloveniji poseljuje Muro, Dravo, spodnji tok Save, Krke in Kolpe ter spodnje toke njihovih pritokov. Pogosto jo vlagajo tudi v ribnike.\n_START_SECTION_\nOgro\xc5\xbeenost\n_START_PARAGRAPH_\nAndroga je sedaj \xc5\xa1e pogosta vrsta , ki jo najdemo v vseh ve\xc4\x8djih rekah donavskega pore\xc4\x8dja. Menimo, da \xc5\xa1e ni ogro\xc5\xbeena'